钦定古今图书集成/明伦汇编/皇极典/第272卷 > 性理会通 > 《论宽猛二道奏》上官均
## 钦定古今图书集成/明伦汇编/皇极典/第272卷 > 性理会通 > 《论宽猛二道奏》上官均

“臣闻治天下有二道，宽与猛而已。宽过则缓而伤义，
事有废弛之弊，猛过则急而伤恩，官吏有弊法苟免
之患。术虽不同，其蠹政害民一也。自熙宁以来，朝廷
以法度整齐四方，诸路监司不能深明朝廷之意，往
往务为惨核刻深之政，郡县望风畏栗，大抵以趣办
为事，类文具而无实，不暇长计远虑，以便民为意，而
四方之民有憔悴愁叹之音，此伤猛过急之弊也。”自
陛下临御，数下德音，务从宽大，四方欣然，仰戴德泽。
然比闻诸道监司，又不能明陛下之美意，妄意朝廷
风旨，一切以苟简纵弛为事。疲懦污庸之吏，视而不
劾，纷纠紊缪之政，知而不察，外求宽厚之名，以要誉
于一时。此矫枉过宽，士大夫守义不笃之患也。方陛
下讲修百度，以差役之法行于四方，尤在郡县夙夜
悉心以推行朝廷爱民之政。若怠惰不举，委成于胥
吏。太守玩而不察，监司视而不纠，朝廷遣使廉访，颇
有其实，或风闻于上，当显责以厉远近。庶几按察之
吏不敢宽纵，郡县之官不敢偷惰，人人警惧修职，宣
布陛下之德泽，以惠黎庶。